Πάουλ Τρόγκερ

Ο Πάουλ Τρόγκερ (Paul Troger, 30 Οκτωβρίου 1698 – 20 Ιουλίου 1762) ήταν Αυστριακός ζωγράφος και σχεδιαστής της περιόδου του ύστερου μπαρόκ. Οι νωπογραφίες του σε πολλές οροφές, που δημιουργούν την ψευδαίσθηση του τριδιάστατου χώρου και της κινήσεως, είναι αξιοσημείωτες για τη ζωντάνια τους και τους φωτεινούς χρωματισμούς τους.

Το καλλιτεχνικό ύφος του Τρόγκερ, ιδίως στις τοιχογραφίες του, κυριάρχησε στην αυστριακή ζωγραφική μέχρι τα τέλη του 18ου αιώνα και επηρέασε βαθιά σημαντικούς ζωγράφους της επόμενης γενεάς, όπως τους Φραντς Άντον Μάουλμπερτς, Γιόζεφ Ιγκνάτς Μιλντόρφερ, και Γιόχαν Λούκας Κράκερ.

 Βιογραφικά στοιχεία 
Ο Πάουλ Τρόγκερ γεννήθηκε στο Βέλσμπεργκ της τότε Κομητείας του Τυρόλου. Σε ηλικία 16 ετών, όντας υπό την προστασία της αριστοκρατικής οικογένειας φον Φίρμιαν, επισκέφθηκε την πόλη Φιούμε, τη σημερινή Ριέκα, και έγινε μαθητής του Τζουζέππε Αλμπέρτι. Ζωγράφισε την πρώτη του νωπογραφία, την «Τρεις άγγελοι με τον Τίμιο Σταυρό και χερουβείμ», το 1722 στον Ναό του Γολγοθά (Kalvarienkirche) στην κωμόπολη Κάλτερν.

Το ίδιο έτος ο πρίγκιπας-επίσκοπος του Γκουρκ έστειλε τον Τρόγκερ στη Βενετία, όπου γνώρισε τα έργα των Τζοβάννι Μπαττίστα Πιατσέττα και Τζανμπαττίστα Πιττόνι. Ο Τρόγκερ μελέτησε επίσης στη Ρώμη με τον Σεμπαστιάνο Ρίτσι, στη Νάπολη με τον Φραντσέσκο Σολιμένα και στην Μπολόνια, τα κορυφαία καλλιτεχνικά κέντρα της Ιταλίας εκείνη την εποχή. Επιστρέφοντας στην Αυστρία, ο Τρόγκερ εργάσθηκε αρχικώς στο Ζάλτσμπουργκ, από το 1726 μέχρι το 1728, όπου ζωγράφισε τη «Δόξα του Αγίου Καετάνου» στην οροφή του ομώνυμου ναού (1728). Στη συνέχεια καθιερώθηκε στη Βιέννη, όπου πάντως η τέχνη της νωπογραφίας οροφής κυριαρχείτο από τους Γιόχαν Μίκαελ Ρότμαϋρ και Ντάνιελ Γκραν.

Ο Πάουλ Τρόγκερ έγινε η πρώτη προτίμηση για νωπογραφίες στα μοναστήρια της Κάτω Αυστρίας, σε συνεργασία με τον αρχιτέκτονα Γιόζεφ Μούνγκεναστ. Το 1753 προσλήφθηκε στην Αυτοκρατορική Ακαδημία Καλών Τεχνών. Ο Τρόγκερ έγινε καθηγητής και τελικώς διευθυντής της Ακαδημίας αυτής, το 1754. Ο πλέον εξέχων από τους μαθητές του ήταν ο Φραντς Άντον Μάουλμπερτς. Η σημαντικότερη συνεισφορά στο Τρόγκερ στην αυστριακή ζωγραφική ήταν η απόρριψη των πολύ σκοτεινών χρωμάτων, που κυριαρχούσαν στις αρχές του 18ου αιώνα, και η αντικατάστασή τους με ολοένα και πιο ανοικτά-φωτεινά χρώματα.

 Το έργο του 
Παρά το ότι φιλοτέχνησε σε καβαλέτο πολλούς πίνακες για το Ιερό ναών και σχέδια, ο Πάουλ Τρόγκερ έγινε πολύ γνωστός για τις νωπογραφίες του, για τις οποίες ήταν περιζήτητος σε όλη την Αυστρία. Οι νωπογραφίες του Τρόγκερ είναι αξιοσημείωτες για την εξαιρετική ζωντάνια τους και τα φωτεινά τους χρώματα. Οι πιο αξιοσημείωτες ανάμεσά τους βρίσκονται στα ακόλουθα κτίσματα, όλες σε οροφές:

 Στον Ναό της Englische Fräulein στο Ζανκτ Πέλτεν (1729/1730)
 Στα εξής μεγάλα μοναστικά συγκροτήματα της Αυστρίας:
 Αββαείο του Μελκ: στη μαρμάρινη αίθουσα και στη βιβλιοθήκη (1732-1733)
 Αββαείο του Γκέτβαϊχ: «Η αποθέωση του Καρόλου ΣΤ΄ ως Απόλλωνος», πάνω από το βασικό κλιμακοστάσιο (1739)
 Αββαείο του Άλτενμπουργκ: Καθολικό, κλιμακοστάσιο και βιβλιοθήκη (1732-1734)
 Αββαείο του Τσβετλ (1733)
 Αββαείο του Ζάιτενστέττεν: «Η αρμονία μεταξύ Θρησκείας και Επιστήμης» στη μαρμάρινη αίθουσα (1735), νωπογραφία στη βιβλιοθήκη (1740)
 Αββαείο του Γκέρας: στη μαρμάρινη αίθουσα (1738)
 Γυναικεία μονή του Τάγματος της Αγίας Ελισάβετ στην Μπρατισλάβα (δεκαετία του 1740)
 Ναός του Αγίου Ιγνατίου στο Γκιέρ της Ουγγαρίας: «Η αποθέωση του Αγίου Ιγνατίου» (1744 και 1747)
 Καθεδρικός Ναός και «Λευκός Πύργος» του Μπρίξεν: «Η προσκύνηση του Αμνού» (1748-1750)
 Ναός του Αγίου Ούλριχ στη Βιέννη: «Το όραμα του Αγίου Ούλριχ στη Μάχη του Λέχφελντ» (1750)
 Τρούλος του προσκυνηματικού ναού της Μαρίας Dreieichen κοντά στη Βιέννη (1752)

Παραπομπές

Πηγές







 Εξωτερικοί σύνδεσμοι 

 Έργα του Τρόγκερ σε συλλογές στη Σλοβακία
 Έργα του Πάουλ Τρόγκερ στην Europeana

Κατηγορία:Αυστριακοί ζωγράφοι